Styrktarþjálfun

Styrktarþjálfun eða mótstöðuþálfun er líkamsþjálfun sem gengur út á að auka líkamlegan styrk. Styrktarþjálfun fer oft fram með lóðum, en hægt er að nota eigin líkamsþyngd til að æfa styrk. Markviss styrktarþjálfun notar stigvaxandi álag á vöðvahópa með fjölbreyttum æfingum og æfingatækjum. Styrktarþjálfun er aðallega loftfirrð þjálfun, þótt til séu æfingakerfi (eins og stöðvaþjálfun) sem fela líka í sér loftháða þjálfun. Andstæðan við styrktarþjálfun er þolþjálfun, sem er að mestu loftháð þjálfun.

Markviss styrktarþjálfun getur aukið styrk vöðva, sina og liðbanda. Hún eykur líka beinþéttni, efnaskipti og hækkar mjólkursýruþröskuld líkamans. Styrktarþjálfun bætir líka virkni liðamóta og hjartans, og dregur úr hættu á meiðslum hjá íþróttafólki og öldruðum.

Ofþjálfun í styrktarþjálfun getur leitt til álags á hjarta- og æðakerfið, veiklaðs ónæmiskerfis, svefntruflana og hormónatruflana. Í alvarlegum tilfellum getur rákvöðvarof (niðurbrot vöðva) leitt til nýrnabilunar.

 Tilvísanir 

Flokkur:Líkamsrækt